Poštovane dame i gospodo narodni poslanici, otvaram sednicu Prvog vanrednog zasedanja Narodne skupštine Republike Srbije u 2004. godini. Obaveštavam vas da, prema službenoj evidenciji, sednici prisustvuje 220 narodnih poslanika. Pošto sistem za elektronsko glasanje nije u funkciji, a radi utvrđivanja kvoruma za rad Narodne skupštine, molim narodne poslanike da dignu ruke, a službu da obavi prebrojavanje narodnih poslanika. Konstatujem da je prebrojavanjem utvrđeno da je u sali prisutno 220 narodnih poslanika i da, prema tome, postoji kvorum za rad Narodne skupštine. Obaveštavam vas da su sprečeni da prisustvuju sledeći narodni poslanici: Nataša Mićić, Išpanovič Ištvan, Miloje Savić, Aleksandar Popović, Vuk Drašković i Dragoljub Mićunović. Saglasno članu 81. stav 4. i članu 80. stav 2. Poslovnika Narodne skupštine Republike Srbije, obaveštavam vas da sam ovu sednicu sazvao u dogovoru sa predsednicima poslaničkih grupa u Narodnoj skupštini, i to izuzetno za ponedeljak, kao i u roku kraćem od roka utvrđenog u članu 80. stav 1. Poslovnika Narodne skupštine, zbog potrebe da Narodna skupština razmotri Predlog zakona o izmenama Zakona o izboru poslanika Skupštine Srbije i Crne Gore i Predlog odluke o izmeni Poslovnika Narodne skupštine Republike Srbije, kako bi se u što kraćem roku stvorili uslovi za izbor poslanika u Skupštinu Srbije i Crne Gore i izbor još jednog potpredsednika Narodne skupštine Republike Srbije. Poštovane kolege, uz saziv Prvog vanrednog zasedanja Narodne skupštine Republike Srbije u 2004. godini, koje je sazvano na zahtev 90 narodnih poslanika, saglasno članu 79. stav 3. Ustava Republike Srbije i članu 162. Poslovnika Narodne skupštine Republike Srbije, dostavljen vam je zahtev za održavanje Prvog vanrednog zasedanja, sa utvrđenim dnevnim redom sadržanim u tom zahtevu. Kao što ste mogli da vidite, za Prvo vanredno zasedanje Narodne skupštine Republike Srbije u 2004. godini utvrđen je sledeći D n e v n i r e d 1. Predlog zakona o izmenama Zakona o izboru poslanika Skupštine Srbije i Crne Gore, koji su podnela 82 narodna poslanika poslaničke grupe Srpske radikalne stranke, 2. Predlog odluke o izmeni Poslovnika Narodne skupštine Republike Srbije, koji je podneo narodni poslanik Boris Tadić, predsednik poslaničke grupe Demokratske stranke. Pošto je predloženo da se predlozi akata iz utvrđenog dnevnog reda razmatraju po hitnom postupku, nadležni odbori su razmatrali ove predloge i podneli izveštaje, koji su vam podeljeni neposredno pred sednicu. Prelazimo na 1. tačku dnevnog reda: - PREDLOG ZAKONA O IZMENAMA ZAKONA O IZBORU POSLANIKA SKUPŠTINE SRBIJE I CRNE GORE Primili ste Predlog zakona, koji su podnela 82 narodna poslanika poslaničke grupe Srpske radikalne stranke. Primili ste amandman koji je na Predlog zakona podneo narodni poslanik Zoran Krasić. Amandmani koji budu, u skladu sa Poslovnikom, podneti do otvaranja načelnog pretresa, biće vam uručeni; ukoliko toga ima, nije ništa stiglo. Primili ste izveštaje Zakonodavnog odbora i Odbora za pravosuđe i upravu. Pre otvaranja načelnog pretresa podsećam vas da, prema članu 90. Poslovnika Narodne skupštine, ukupno vreme rasprave u načelu za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Da li ima predloga za produženje vremena rasprave? (Ne.) Konstatujem da će se rasprava odvijati u ovom roku utvrđenom Poslovnikom Narodne skupštine. Molim poslaničke grupe, ukoliko imaju potrebe da učestvuju u raspravi, da podnesu svoje liste. Mogu da konstatujem da nema prijavljenih za raspravu. Otvaram načelni pretres. Da li predstavnik predlagača, narodni poslanik Zoran Krasić želi reč? (Ne.) Da li izvestioci nadležnih odbora žele reč? (Ne.) Da li predsednici, odnosno predstavnici poslaničkih grupa žele reč? (Ne.) Zaključujem načelni pretres. Ne pamtim da je ovako brzo okončan. Saglasno članu 136. stav 3. Poslovnika Narodne skupštine, otvaram pretres Predloga zakona u pojedinostima. Predlog je da se posle člana 4. doda novi član 4a. Narodni poslanik Zoran Krasić podneo je amandman, sa ispravkom, kojim predlaže da se posle člana 4. doda novi član 4a. Odbor za pravosuđe i upravu prihvatio je amandman sa ispravkom. Zakonodavni odbor smatra da je amandman, sa ispravkom, pravno moguć. Da li podnosilac amandmana želi reč? (Ne.) Da li neko drugi želi reč? (Ne.) Zaključujem pretres Predloga zakona u pojedinostima. Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini. Prelazimo na 2. tačku dnevnog reda: - PREDLOG ODLUKE O IZMENI POSLOVNIKA NARODNE SKUPŠTINE REPUBLIKE SRBIJE Primili ste Predlog odluke, koji je podneo narodni poslanik Boris Tadić, predsednik poslaničke grupe Demokratske stranke. Primili ste izveštaje Administrativnog odbora i Zakonodavnog odbora. Podsećam vas da, prema članu 156. stav 3, a shodno članu 90. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Da li ima predloga za produženje rasprave? (Ne.) Da li ima prijava za raspravu? (Ne.) Saglasno članu 156. Poslovnika Narodne skupštine, otvaram jedinstveni pretres o Predlogu odluke. Da li predlagač, narodni poslanik Boris Tadić, želi reč? (Ne.) Da li izvestioci nadležnih odbora žele reč? (Ne.) Da li predsednici, odnosno predstavnici poslaničkih grupa žele reč? (Ne.) Pošto se niko nije javio za reč o ovoj tački dnevnog reda, završili smo jedinstveni pretres o Predlogu odluke i time zaključujem jedinstveni pretres. Pošto smo završili raspravu o svim tačkama dnevnog reda, saglasno članu 81. stav 3. Poslovnika, određujem današnji dan kao dan za glasanje. Glasanju ćemo pristupiti odmah. Prelazimo na 1. tačku dnevnog reda: - PREDLOG ZAKONA O IZMENAMA ZAKONA O IZBORU POSLANIKA SKUPŠTINE SRBIJE I CRNE GORE (glasanje) Pošto je Narodna skupština obavila pretres Predloga zakona o izmenama Zakona o izboru poslanika Skupštine Srbije i Crne Gore u načelu i u pojedinostima, prelazimo na odlučivanje. Stavljam na glasanje Predlog zakona o izmenama Zakona o izboru poslanika Skupštine Srbije i Crne Gore, u načelu. Ko je za? (Svi.) Ko je protiv? (Niko.) Ko je uzdržan? (Niko.) Konstatujem da je Narodna skupština jednoglasno prihvatila Predlog zakona u načelu. Prelazimo na odlučivanje o amandmanima. Narodni poslanik Zoran Krasić podneo je amandman, sa ispravkom, kojim predlaže da se posle člana 4. doda novi član 4a. Odbor za pravosuđe i upravu prihvatio je ovaj amandman, sa ispravkom. Zakonodavni odbor smatra da je ovaj amandman, sa ispravkom, pravno moguć. Stavljam na glasanje ovaj amandman. Ko je za? (Svi.) Ko je protiv? (Niko.) Ko je uzdržan? (Niko.) Konstatujem da je Narodna skupština jednoglasno prihvatila ovaj amandman. Pošto smo završili odlučivanje o amandmanima, pristupamo glasanju o Predlogu zakona u celini. Stavljam na glasanje Predlog zakona o izmenama Zakona o izboru poslanika Skupštine Srbije i Crne Gore u celini. Ko je za? (Svi.) Ko je protiv? (Niko.) Ko je uzdržan? (Niko.) Konstatujem da je Narodna skupština jednoglasno usvojila Predlog zakona o izmenama Zakona o izboru poslanika Skupštine Srbije i Crne Gore. Prelazimo na 2. tačku dnevnog reda: - PREDLOG ODLUKE O IZMENI POSLOVNIKA NARODNE SKUPŠTINE REPUBLIKE SRBIJE (glasanje) Pošto je Narodna skupština obavila jedinstveni pretres o Predlogu odluke, prelazimo na odlučivanje o Predlogu odluke o izmeni Poslovnika Narodne skupštine Republike Srbije, u celini. Stavljam na glasanje Predlog odluke o izmeni Poslovnika Narodne skupštine Republike Srbije u celini. Ko je za? (Svi.) Ko je protiv? (Niko.) Ko je uzdržan? (Niko.) Konstatujem da je Narodna skupština jednoglasno usvojila Predlog odluke o izmeni Poslovnika Narodne skupštine Republike Srbije. Pošto smo obavili razmatranje svih tačaka dnevnog reda i odlučivanje o njima, zaključujem sednicu Prvog vanrednog zasedanja Narodne skupštine Republike Srbije u 2004. godini. Očekujem, a bićete o tome obavešteni, da ćemo narednu vanrednu sednicu imati u četvrtak. Zbog toga što je potrebno do četvrtka aktivirati sistem za elektronsko glasanje, verujem da će sednica biti zakazana za 12,00 časova, a da će u 10,00 časova početi po poslaničkim grupama obuka narodnih poslanika koji nisu imali do sada iskustva sa elektronskim glasanjem.